Ανακοίνωση για την έναρξη επανεξέτασης με ταχείες διαδικασίες του κανονισμού (ΕΚ) αριθ. 1599/1999 για την επιβολή οριστικού αντισταθμιστικού δασμού στις εισαγωγές συρμάτων από ανοξείδωτο χάλυβα με διάμετρο 1 mm ή μεγαλύτερη, καταγωγής Ινδίας

(2002/C 175/03)

Η Επιτροπή έλαβε αίτηση για την έναρξη επανεξέτασης με ταχείες διαδικασίες σύμφωνα με το άρθρο 20 του κανονισμού (ΕΚ) αριθ. 2026/97 του Συμβουλίου(1) (εφεξής "βασικός κανονισμός") όσον αφορά τις εισαγωγές συρμάτων από ανοξείδωτο χάλυβα με διάμετρο 1 mm ή μεγαλύτερη, καταγωγής Ινδίας, που υπόκεινται σε οριστικό αντισταθμιστικό δασμό που επεβλήθη με τον κανονισμό (ΕΚ) αριθ. 1599/1999 του Συμβουλίου(2) όπως τροποποιήθηκε τελευταία από τον κανονισμό (ΕΚ) αριθ. 164/2002 του Συμβουλίου(3).

1. Αίτηση επανεξέτασης

Η αίτηση υποβλήθηκε από τη Garg Sales Co. PVT Ltd (εφεξής "ο αιτών"), παραγωγό-εξαγωγέα της Ινδίας.

2. Προϊόν

Το υπό επανεξέταση προϊόν είναι σύρματα από ανοξείδωτο χάλυβα με διάμετρο 1 mm ή μεγαλύτερο, που περιέχουν κατά βάρος 2,5 % ή περισσότερο νικέλιο, μη συμπεριλαμβανομένου του σύρματος που περιέχει κατά βάρος 28 % ή περισσότερο αλλά όχι άνω του 31 % νικέλιο και 20 % ή περισσότερο αλλά όχι άνω του 22 % χρώμιο καταγωγής Ινδίας ("το εν λόγω προϊόν"), που τη στιγμή αυτή υπάγεται στον κωδικό ΣΟ ex 7223 00 19. Ο ανωτέρω κωδικός ΣΟ παρατίθεται για πληροφοριακούς και μόνο λόγους.

3. Ισχύοντα μέτρα

Το ισχύον σήμερα μέτρο είναι ένας οριστικός αντισταθμιστικός δασμός που επιβλήθηκε με τον κανονισμό (ΕΚ) αριθ. 1599/1999, σύμφωνα με τον οποίο οι εισαγωγές στην Κοινότητα συρμάτων από ανοξείδωτο χάλυβα με διάμετρο 1 mm ή μεγαλύτερη, καταγωγής Ινδίας, περιλαμβανομένων και των συρμάτων που παράγει ο αιτών, υπόκεινται σε οριστικό αντισταθμιστικό δασμό 48,8 % εξαιρουμένων ορισμένων εταιρειών που κατονομάζονται ρητά και οι οποίες υπόκεινται σε ατομικούς δασμολογικούς συντελεστές.

4. Επιχειρήματα για την επανεξέταση

Ο αιτών ισχυρίζεται ότι δεν περιλήφθηκε στην έρευνα κατά την περίοδο έρευνας στην οποία βασίστηκε το αντισταθμιστικό μέτρο, τουτέστιν την περίοδο από την 1η Απριλίου 1997 έως τις 31 Μαρτίου 1998 ("η αρχική περίοδος έρευνας") για λόγους άλλους από την άρνηση συνεργασίας. Ο αιτών ισχυρίζεται ότι δεν εξήγαγε το εν λόγω προϊόν στην Κοινότητα κατά την αρχική περίοδο έρευνας, και ότι δεν σχετίζεται με κανέναν από τους παραγωγούς-εξαγωγείς του προϊόντος οι οποίοι υπόκεινται στο ισχύον μέτρο.

Ισχυρίζεται επιπλέον ότι άρχισε να εξάγει το εν λόγω προϊόν στην Κοινότητα μετά τη λήξη της αρχικής περιόδου έρευνας. Βάσει των προαναφερθέντων, ζήτησε να καθοριστεί για αυτόν ατομικός δασμολογικός συντελεστής.

5. Διαδικασία

Οι κοινοτικοί παραγωγοί που είναι γνωστό ότι ενδιαφέρονται ενημερώθηκαν για την προαναφερθείσα αίτηση, και τους παρεσχέθη η ευκαιρία να διατυπώσουν παρατηρήσεις τους.

Αφού, κατόπιν διαβουλεύσεων με τη συμβουλευτική επιτροπή, κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης με ταχείες διαδικασίες, η Επιτροπή κινεί επανεξέταση σύμφωνα με το άρθρο 20 του βασικού κανονισμού.

α) Ερωτηματολόγια

Προκειμένου να συγκεντρώσει τα στοιχεία που θεωρεί απαραίτητα για την έρευνά της, η Επιτροπή θα αποστείλει ερωτηματολόγιο στον αιτούντα.

β) Συγκέντρωση πληροφοριών και ακροάσεις

Τα ενδιαφερόμενα μέρη, υπό τον όρο ότι μπορούν να αποδείξουν ότι δύνανται να θιγούν από τα αποτελέσματα της επανεξέτασης, καλούνται να παρουσιάσουν γραπτώς τις απόψεις τους, και να υποβάλουν τις απαντήσεις του ερωτηματολογίου που αναφέρεται στο σημείο 5 στοιχείο α) της παρούσας ανακοίνωσης ή κάθε άλλη πληροφορία που πρέπει να ληφθεί υπόψη κατά την επανεξέταση. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που ορίζεται στην παράγραφο 6 στοιχείο α) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση που αποδεικνύει ότι υπάρχουν ειδικοί λόγοι για να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που ορίζεται στο σημείο 6 στοιχείο β) της παρούσας ανακοίνωσης.

6. Προθεσμίες

α) Για την αναγγελία των μερών, την υποβολή απαντήσεων στο ερωτηματολόγιο και άλλων πληροφοριών

Για να ληφθούν υπόψη κατά την έρευνα οι παρατηρήσεις τους κατά την έρευνα, όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους και να απαντήσουν στο ερωτηματολόγιο που αναφέρεται στο σημείο 5 στοιχείο α) της παρούσας ανακοίνωσης ή να υποβάλουν τυχόν άλλες πληροφορίες, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός αν ορίζεται άλλως. Εφιστάται η προσοχή στο γεγονός ότι η άσκηση των περισσοτέρων διαδικαστικών δικαιωμάτων που αναφέρονται στο βασικό κανονισμό εξαρτάται από το κατά πόσον το μέρος αναγγέλλεται εντός της προαναφερθείσας περιόδου.

β) Ακροάσεις

Όλα τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας των 40 ημερών, να γίνουν δεκτά σε ακρόαση από την Επιτροπή.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και οι αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός αν ορίζεται διαφορετικά), και πρέπει να αναφέρουν την ονομασία, τη διεύθυνση, την ηλεκτρονική διεύθυνση, τον αριθμό τηλεφώνου, φαξ ή/και τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: European Commission Directorate General for Trade

Directorate B

Office: J-79 - 05/16 Β - 1049 Brussels Φαξ (32-2) 295 65 05 Τέλεξ COMEU Β 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 28 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιούνται τα διαθέσιμα στοιχεία.

(1) ΕΕ L 288 της 21.10.1997, σ. 1.

(2) ΕΕ L 189 της 22.7.1999, σ. 1.

(3) ΕΕ L 30 της 31.1.2002, σ. 9.